Tajni agent (1936)

***Tajni agent*** () britanska je triler-komedija iz 1936. koju je režirao Alfred Hitchcock nakon velikog uspjeha njegovog prethodnog filma *39 stepenica*. Radnja se labavo zasniva na dvjema pričama iz romana *Ashenden: Ili britanski agent*, koji je napisao William Somerset Maugham. Glavne uloge tumače John Gielgud, Peter Lorre, Madeleine Carroll i Robert Young.

## Radnja
Prvi svjetski rat. Mladi britanski vojnik, inače bivši pisac, neugodno se iznenadi kad u novinama pročita da je "umro" od gripe. Na to mu se pojavi "R", voditelj britanske tajne službe, te mu objasni da je to učinjeno kako bi od njega napravili tajnog agenta. Vojnik dobija novo ime, Richard Ashenden, te biva poslan u Švicarsku kako bi otkrio tajnog njemačkog špijuna koji pokušava okrenuti Arape protiv Britanaca u ratu. Kada stigne u hotel, Ashenden se iznenadi kad otkrije da su mu tajne službe dale i lažnu suprugu, Elsu, kako bi mu prikrili identitet. U njihovom timu je i neugledni agent "General". Elsu u hotelu stalno slijedi neki ženskar, Marvin.

Slijedeći trag ubijenog orguljaša, Ashenden i General posumnjaju da bi špijun mogao biti jedan Nijemac, planinar. U opkladi, General planinara odvede na vrh planine, te ga gurne u provaliju kako bi sve izgledalo kao nesretan slučaj, što je sve vidio Ashenden, koji nije imao snage ubiti čovjeka. Nažalost, ispostavi se da je planinar bio potpuno nedužan, što zgrozi Elsu, koja odluči napustiti zanimanje špijuna. U jednoj fabrici čokolade Ashenden i General otkriju da je pravi njemački špijun zapravo Marvin, s kojim se Elsa ukrcala na voz. Oni je slijede. U napadu britanskih aviona voz iziđe sa šina, a General i Marvin pogibaju. Ashenden i Elsa zajedno napuštaju službu.
 
## Glumci 
* John Gielgud - Richard Ashenden 
* Peter Lorre - "General" 
* Madeleine Carroll - Elsa Carrington 
* Robert Young - Robert Marvin 
* Percy Marmont - Caypor 
* Florence Kahn - gđa Caypor 
* Charles Carson - "R" 
* Lilli Palmer - Lilli

## Zanimljivosti 
Hitchcock je uvjerio pozorišnog glumca Johna Gielguda da igra glavnu ulogu u filmu, opisujući glavnog junaka kao "modernog Hamleta". Gielgud je stoga po danu snimao film dok je navečer nastupao na pozorišnim daskama u izvedbi "Romea i Julije".

Iako je film imao solidnu zaradu u kinima, nije ponovio uspjeh *39 stepenica*. Kritičari su pogotovo smatrali da je Gielgud krivo izabran za glavnu ulogu. Hitchcock je izjavio da mu se film ipak sviđa, ali je zapisao (o manjku junaštva glavnog junaka): *"Ne možeš navijati za junaka koji to ne želi biti."*

## Vanjski linkovi 
* 
* *Tajni agent* na *Rotten Tomatoes*
* Cijeli film *online* na *Google Video*
* Elisabeth Weis (1982), ''The Silent Scream — Alfred Hitchcock's Sound Track*; "Ekspresionizam na vrhuncu: *Tajni agent*" — rasprava o Hitchcockovoj upotrebi zvuka u filmu 
* *Movie Diva*, recenzija iz 2001.
* Galerija *Tajnog agenta* na *Eyegateu''

Kategorija:Filmovi iz 1936.
Kategorija:Filmovi na engleskom jeziku
Kategorija:Britanski filmovi
Kategorija:Britanski crno-bijeli filmovi
Kategorija:Britanski špijunski filmovi
Kategorija:Britanski trileri
Kategorija:Filmovi s radnjom u Švicarskoj
Kategorija:Filmovi snimljeni u Švicarskoj
Kategorija:Filmovi u režiji Alfreda Hitchcocka